Dôvodová správa 

A. Všeobecná časť

Návrh zákona, ktorým sa mení a dopĺňa zákon č. 317/2012 Z. z. o inteligentných dopravných systémoch v cestnej doprave a o zmene a doplnení niektorých zákonov predkladá Ministerstvo dopravy Slovenskej republiky na základe Plánu legislatívnych úloh vlády Slovenskej republiky na rok 2025.

Návrhom zákona sa do slovenského právneho poriadku transponuje smernica Európskeho parlamentu a Rady (EÚ) 2023/2661 z 22. novembra 2023, ktorou sa mení smernica 2010/40/EÚ o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy (Ú. v. EÚ L 2023/2661, 30.11.2023) a tým zosúladenie prioritných oblastí pre inteligentné dopravné systémy a vymedzenie prístupnosti údajov a služieb inteligentných dopravných systémov v prioritných oblastiach, čím sa zjednoduší a zefektívni výmena dopravných údajov medzi členskými štátmi a prevádzkovateľmi.

Návrh zákona bude mať negatívny vplyv na rozpočet verejnej správy, negatívny vplyv na podnikateľské prostredie a pozitívny vplyv na informatizáciu spoločnosti. Návrh zákona nemá žiadne sociálne vplyvy, vplyvy na životné prostredie, vplyvy na služby verejnej správy pre občana a ani vplyvy na manželstvo, rodičovstvo a rodinu. Vyhodnotenie uvedených vplyvov je uvedené v doložke vybraných vplyvov.

Návrh zákona sa nepredkladá do vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi Slovenskej republiky a nálezmi Ústavného súdu Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

B. Osobitná časť

K čl. I

K bodu 1 
Zosúladenie pôsobnosti zákona č. 317/2012 Z. z. o inteligentných dopravných systémoch v cestnej doprave a o zmene a doplnení niektorých zákonov so smernicou 2023/2661 z 22. novembra 2023, ktorou sa mení smernica 2010/40/EÚ o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy (Ú. v. EÚ L 2023/2661, 30.11.2023) (ďalej len „smernica (EÚ) 2023/2661“).

K bodu 2 
Úprava reflektuje na zmenu názvu Ministerstva dopravy Slovenskej republiky účinnú od 1. januára 2023. 

K bodu 3
Ustanovuje sa definícia kooperatívneho dopravného systému. Ide o inteligentný dopravný systém, ktorý umožňuje interakciu a spoluprácu prostredníctvom výmeny zabezpečených a dôveryhodných správ bez akýchkoľvek predchádzajúcich poznatkov o sebe a nediskriminačným spôsobom. Kooperatívny inteligentný dopravný systém umožňuje vzájomnú výmenu dopravných informácií a výmenu dopravných informácií medzi inteligentným dopravným systémom a dopravnou infraštruktúrou. Dotknuté dáta budú môcť byť sprístupňované (v rozsahu, v akom nie sú chránené inými právnymi predpismi alebo prípadnými záväzkovými vzťahmi) aj formou otvorených dát.

K bodu 4
Na základe oznámenia európskej komisie z 11. decembra 2019 s názvom „Európska zelená dohoda“ sa zdôrazňuje čoraz významnejšia úloha automatizovanej a prepojenej multimodálnej mobility spolu s inteligentnými systémami riadenia dopravy, ktoré umožňuje digitalizácia, ako aj cieľ podporovať nové služby udržateľnej dopravy a mobility, ktoré môžu zlepšiť mobilitu, znížiť preťaženie a znečistenie, najmä v mestských oblastiach, a podnietiť prechod na čistejšie druhy dopravy prostredníctvom podpory prechodu na iné druhy dopravy a lepšieho riadenia dopravy. Zároveň sa vzhľadom na zavádzanie kooperatívnych inteligentných dopravných systémom deklaruje, že služba inteligentných dopravných systémov môže byť poskytovaná aj prostredníctvom nich.  

K bodu 5 a 6
Úpravy v súvislosti s vydanými delegovanými nariadeniami (EÚ), ktoré upravujú zavádzanie a prevádzku inteligentných dopravných systémov.  

K bodu 7
Upravuje sa definícia aplikácie inteligentných dopravných systémov o definovanie cieľa interoperability, ktorým je kontinuita služby inteligentných dopravných systémov.

K bodu 8 
Upravuje sa znenie prioritných oblastí pre používanie špecifikácií podľa smernice 2023/2661. Vypúšťa sa definícia cestovného údaju na základe nového definovania prioritných oblastí pre používanie špecifikácií podľa smernice (EÚ) 2023/2661. Predkladateľ využil možnosť výnimky podľa bodu 62.4 Legislatívnych pravidiel vlády Slovenskej republiky z dôvodu účelnosti transpozície, keďže sa preberá text prílohy.

K bodu 9
Vzhľadom na to, že špecifikácie upravujú delegované nariadenia Komisie vypúšťa sa splnomocňovacie ustanovenie na vydanie všeobecne záväzného právneho predpisu, ktorý môže ustanoviť špecifikácie na poskytovanie služieb inteligentných dopravných systémov.

K bodom 10, 11, 16 a 21
Aktualizácie poznámok pod čiarou k odkazom 1, 1a, 6 a 8.

K bodu 12
Upravuje sa sprístupňovanie dopravných informácií prostredníctvom národného prístupového bodu ako digitálneho rozhrania, ktoré predstavuje jediný prístupový bod k údajom, ako sa vymedzuje v špecifikáciách uvedených v článku 6 smernice (EÚ) 2023/2661. Deklaruje sa všeobecná povinnosť podľa smernice (EÚ) 2023/2661 členských štátov zabezpečiť aby existujúce dopravné informácie boli sprístupnené podľa prílohy III a IV smernice (EÚ) 2023/2661. Predkladateľ využil možnosť výnimky podľa bodu 62.4 Legislatívnych pravidiel vlády Slovenskej republiky z dôvodu účelnosti transpozície, keďže sa preberá text prílohy, ktorá obsahuje technické údaje. 

K bodu 13
Upravuje sa názov v súvislosti s prijatím zákona č. 157/2024 Z. z. o Slovenskej televízii a rozhlase a o zmene niektorých zákonov.
K bodu 14
Medzi poskytovateľov dopravných informácií do Národného dopravného informačného centra sa dopĺňa Úrad pre reguláciu sieťových odvetví, ktorému podľa § 4 ods. 9 zákona č. 251/2012  o energetike a o zmene a doplnení niektorých zákonov je každá osoba ktorá prevádzkuje verejne prístupnú nabíjaciu stanicu, povinná do 30 dní oznámiť začiatok, ukončenie a zmenu tejto činnosti. Oznámenie obsahuje meno, priezvisko, adresu pobytu fyzickej osoby alebo obchodné meno, identifikačné číslo právnickej osoby, miesto činnosti, dátum začiatku, zmeny alebo ukončenia činnosti a opis energetického zariadenia, ak sa na oznamovanú činnosť používa. Toto riešenie zabezpečí, že Slovenská republika splní svoje legislatívne povinnosti efektívne, bez duplicity a s využitím už dostupných informácií.

K bodu 15
V súvislosti so zmenou definície dopravcu v zákone č. 56/2012 Z. z.  o cestnej doprave v znení neskorších predpisov sa deklaruje, že poskytovateľom informácií do Národného dopravného informačného centra je prevádzkovateľ cestnej dopravy podľa § 5 zákona č. 56/2012 Z. z.  o cestnej doprave v znení neskorších predpisov.
K bodu 17
Skracuje sa lehota na likvidáciu vyhotovených záznamov a získaných údajov, ktoré nie sú využité na účely operatívneho zabezpečenia bezpečnosti a plynulosti cestnej premávky z 30 na 14 dní, keďže ide o údaje o dopravnej situácii ktorá sa dynamicky mení. 

K bodu 18
Ustanovuje sa povinnosť anonymizácie alebo pseudonymizácie osobných údajov v zmysle smernice (EÚ) 2023/2661.

K bodu 19
Upravuje sa koncepcia spolupracujúcich orgánov pri rozvoja inteligentných dopravných systémov. Ministerstvo dopravy Slovenskej republiky má záujem pri rozvoji inteligentných dopravných systémov zainteresovať každého verejného alebo súkromného poskytovateľa služieb inteligentných dopravných systémov.

K bodom 20
Upravuje sa pôsobnosť štátneho odborného dozoru v oblasti postihovania za správne delikty. 
K bodu 22
Podľa § 3 ods. 11 zákona č. 60/2018 Z. z. o technickej normalizácii v znení neskorších predpisov je dodržiavanie slovenskej technickej normy alebo technickej normalizačnej informácie dobrovoľné. V súvislosti s tým sa vykonáva úprava znenia zákona, rovnako aj v bodoch 5 a 20. 

K bodu 23
Vykonáva sa úprava správnych deliktov vzhľadom na to, že úlohy Národného dopravného informačného centra bude vykonávať Ministerstvo dopravy Slovenskej republiky. 

K bodu 2 až 27
Rozširujú sa kvalitatívne požiadavky na opatrenia pri zavádzaní inteligentných dopravných systémov, o požiadavku na zaistenie transparentnosti a dôvery zmysle smernice (EÚ) 2023/2661. Zároveň sa vykonáva gramatická oprava ustanovenia. 

K bodu 28
Doplnenie transpozičnej prílohy o smernicu 2023/2661.
K čl. II
Účinnosť sa navrhuje na 21. decembra 2025 v súlade so smernicou (EÚ) 2023/2661.